Broj: 711-I-1321-P-168/21-02-17

Zagreb, 22. srpnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2., 4. i 5. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19., u daljnjem tekstu: ZSSI), **na zahtjev Karmen Emeršić, više referentice Općine Cestica,** na 136. sjednici, održanoj 22. srpnja 2021., daje sljedeće

**OČITOVANJE**

**Na temelju članka 12. ZSSI-a dužnosnik Mirko Korotaj, općinski načelnik Općine Cestica ne može istovremeno uz primanje plaće za obnašanje navedene dužnosti** **primati naknadu kao član Županijske skupštine Varaždinske županije.**

Obrazloženje

Karmen Emeršić, viša referentica za lokalnu samoupravu i komunalno gospodarstvo Općine Cestica podnijela je zahtjev za očitovanjem koji je u knjigama ulazne pošte zaprimljen 19. srpnja 2021. pod brojem: 711-U-3861-P-168/21-01-3, povodom kojeg se vodi predmet broj P-168/21.

U zahtjevu podnositeljica navodi da dužnosnik Mirko Korotaj, općinski načelnik Općine Cestica, navedenu dužnost obnaša profesionalno, za što prima plaću te da je izabran na dužnost člana Županijske skupštine Varaždinske županije. Nadalje navodi da sukladno odluci Varaždinske županije ima pravo na naknadu za obnašanje dužnosti člana Županijske skupštine Varaždinske županije.

Podnositeljica traži mišljenje Povjerenstva može li navedeni dužnosnik koji prima plaću za obnašanje dužnosti općinskog načelnika Općine Cestica istodobno primati i naknadu za obnašanje dužnosti člana Županijske skupštine Varaždinske županije.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Mirko Korotaj izabran na dužnost općinskog načelnika Općine Cestica u mandatu 2021. – 2025. te da je istu dužnost obnašao i u ranijim mandatima.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je dužnosnik Mirko Korotaj povodom obnašanja dužnosti općinskog načelnika Općine Cestica obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije dužnosnik u smislu članka 3. ZSSI-a, obzirom da službenica u jedinici lokalne samouprave nije dužnosnica u smislu ZSSI-a, ali se njegov sadržaj odnosi na dvojbu vezanu za primjenu odredbi ZSSI-a u pogledu dužnosnika iz navedene zakonske odredbe, stoga Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 4. stavkom 1. ZSSI-a propisano je da se plaćom dužnosnika u smislu toga Zakona smatra svaki novčani primitak za obnašanje javne dužnosti, osim naknade putnih i drugih troškova.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti osim ako je zakonom drugačije propisano.

Člankom 31. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15, 123/17., 98/19. i 144/20.) propisano je da član predstavničkog tijela dužnost obnaša počasno i za to ne prima plaću, već ima pravo na naknadu u skladu s odlukom predstavničkog tijela.

Prema članku 3. ZSSI-a, kojim je određeno tko su dužnosnici i obnašatelji dužnosti na koje se primjenjuju odredbe ZSSI-a a, članovi predstavničkih tijela jedinica lokalne i područne (regionalne) samouprave nisu dužnosnici u smislu odredbi ZSSI-a. Imajući u vidu da su članovi predstavničkih tijela jedinica lokalne i područne (regionalne) samouprave izabrani na lokalnim izborima izravno od strane građana na mandatno razdoblje od četiri godine, kao i ovlasti ovog tijela koje obuhvaćaju donošenje statuta i općih akata jedinice lokalne i područne (regionalne) samouprave, usvajanje proračuna te obavljanje drugih poslova od javnog značaja, obnašanje dužnosti člana Županijske skupštine Varaždinske županije predstavlja obnašanje druge javne dužnosti, izvan dužnosti propisanih člankom 3. ZSSI-a.

Povjerenstvo obrazlaže da je Zakonom o lokalnoj i područnoj (regionalnoj) samoupravi načelno priznato pravo na naknadu za članove predstavničkih tijela jedinica lokalne i područne (regionalne) samouprave, međutim, isti Zakon ne sadrži izričitu odredbu kojom bi pravo na naknadu bilo priznato i onim članovima predstavničkog tijela koji ujedno primaju plaću za obnašanje neke od javnih dužnosti propisanih člankom 3. ZSSI-a, pri čemu se ističe da se primanje volonterske naknade također smatra primanjem plaće za profesionalno obnašanje dužnosti, u smislu odredbe članka 4. stavka 1. ZSSI-a.

Slijedom navedenoga, ne postoji izričita zakonska odredba kojom bi bila derogirana zabrana iz članka 12. ZSSI-a, odnosno kojom bi bilo dopušteno istovremeno primanje plaće ili volonterske naknade za obnašanje dužnosti općinskog načelnika i naknade za obnašanje dužnosti člana Županijske skupštine.

Slijedom navedenog, dužnosnik Mirko Korotaj ne može istovremeno uz primanje plaće za obnašanje dužnosti općinskog načelnika Općine Cestica primati naknadu za obnašanje dužnosti člana Županijske skupštine Varaždinske županije, jer bi navedeno predstavljalo povredu odredbe članka 12. ZSSI-a.

Slijedom navedenog, Povjerenstvo je dalo očitovanje kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

**Dostaviti:**

1. Podnositeljici, putem dostavljene e-mail adrese
2. Dužnosnik Mirko Korotaj, elektronička dostava
3. Objava na internetskoj stranici Povjerenstva
4. Pismohrana